ΑΠΟΦΑΣΗ αριθ. 2/97 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΚ-ΤΟΥΡΚΙΑΣ της 30ής Μαΐου 1997 σχετικά με την τροποποίηση της απόφασης αριθ. 1/96 για τον καθορισμό λεπτομερών κανόνων εφαρμογής της απόφασης αριθ. 1/95 του συμβουλίου σύνδεσης ΕΚ-Τουρκίας (97/614/ΕΚ)

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη:

τη συμφωνία της 12ης Σεπτεμβρίου 1963 για την εγκαθίδρυση σύνδεσης μεταξύ της ΕΟΚ και της Τουρκίας,

την απόφαση αριθ. 1/95 του συμβουλίου σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της τελικής φάσης της τελωνειακής ένωσης (1), και ιδίως το άρθρο 3 παράγραφος 6,

Εκτιμώντας:

ότι η απόφαση αριθ. 1/96 της επιτροπής τελωνειακής συνεργασίας, της 20ής Μαΐου 1996 (2), για τον καθορισμό λεπτομερών κανόνων εφαρμογής της απόφασης αριθ. 1/95 του συμβουλίου σύνδεσης ΕΚ-Τουρκίας είναι ανάγκη αφενός να συμπληρωθεί, ούτως ώστε να διευκρινίζονται οι όροι υπό τους οποίους είναι δυνατή η εκ των υστέρων έκδοση πιστοποιητικών A.TR. και να διευκολύνονται οι ρυθμίσεις διοικητικής συνεργασίας, και αφετέρου να τροποποιηθεί, ώστε να λαμβάνεται υπόψη το γεγονός ότι δεν χρησιμοποιείται πιστοποιητικό A.TR. για τη θέση σε ελεύθερη κυκλοφορία των παράγωγων προϊόντων μετά το καθεστώς τελειοποίησης προς επανεισαγωγή με μερική ή ολική απαλλαγή από εισαγωγικούς δασμούς σε ένα μέρος της τελωνειακής ένωσης άλλο από εκείνο, από το οποίο εξάγονται προσωρινά τα εμπορεύματα 7

ότι είναι ανάγκη να αντικατασταθεί το υπόδειγμα του πιστοποιητικού A.TR., ώστε να εναρμονίζεται καλύτερα με τις οδηγίες των Ηνωμένων Εθνών,

ΑΠΟΦΑΣΙΖΕΙ:

Άρθρο 1

Η απόφαση αριθ. 1/96 της επιτροπής τελωνειακής συνεργασίας ΕΚ-Τουρκίας τροποποιείται ως ακολούθως:

1. Στο άρθρο 7 παράγραφος 3 προστίθενται τα ακόλουθα εδάφια:

«Εντούτοις, προϊόντα που συγκροτούν μία και μόνη αποστολή είναι δυνατόν, εφόσον αυτό απαιτείται, να μεταφέρονται μέσω άλλων εδαφών με μεταφόρτωση ή προσωρινή αποθήκευση σε αυτά τα εδάφη, υπό τον όρο αφενός ότι εξακολουθούν να παραμένουν υπό την επιτήρηση των τελωνειακών αρχών της χώρας διαμετακόμισης ή αποθήκευσης και αφετέρου ότι δεν υφίστανται εργασίες άλλες από εκφόρτωση και μεταφόρτωση ή από αυτές που απαιτούνται για τη διατήρησή τους σε καλή κατάσταση.

Προϊόντα από την Τουρκία ή από την Κοινότητα είναι δυνατόν να μεταφέρονται με αγωγούς διαμέσου εδάφους άλλου από αυτό της Κοινότητας ή της Τουρκίας.»

2. Το άρθρο 7 παράγραφος 4 αντικαθίσταται από το εξής:

«4. Η απόδειξη ότι πληρούνται οι όροι της παραγράφου 3 παρέχεται στις τελωνειακές αρχές της χώρας εισαγωγής με την προσκόμιση:

α) ενιαίου εγγράφου μεταφοράς, το οποίο καλύπτει τη διέλευση από τη χώρα εξαγωγής μέσω της χώρας διαμετακόμισης ή

β) πιστοποιητικού εκδοθέντος από τις τελωνειακές αρχές της χώρας διαμετακόμισης, το οποίο:

i) παρέχει ακριβή περιγραφή των εμπορευμάτων,

ii) περιλαμβάνει τις ημερομηνίες εκφόρτωσης και μεταφόρτωσης των προϊόντων και, κατά περίπτωση, τα ονόματα των πλοίων ή τα στοιχεία των άλλων μέσων μεταφοράς που χρησιμοποιήθηκαν,

και

iii) πιστοποιεί τις συνθήκες υπό τις οποίες τα προϊόντα παρέμειναν στη χώρα διαμετακόμισης ή

γ) σε περίπτωση ελλείψεως αυτών, κάθε άλλου αποδεικτικού εγγράφου.»

3. Η δεύτερη υποπαράγραφος του άρθρου 8 παράγραφος 1 καταργείται.

4. Το κείμενο του άρθρου 9 αντικαθίσταται από το ακόλουθο κείμενο:

«1. Το πιστοποιητικό κυκλοφορίας A.TR. πρέπει να υποβάλλεται, εντός τεσσάρων μηνών από την ημερομηνία θεώρησης του τελωνείου του κράτους εξαγωγής, στις τελωνειακές αρχές του κράτους εισαγωγής, στο οποίο εισήλθαν τα εμπορεύματα.

2. Πιστοποιητικό κυκλοφορίας A.TR., το οποίο υποβάλλεται στις τελωνειακές αρχές της χώρας εισαγωγής μετά την προθεσμία που τάσσεται στην παράγραφο 1, είναι δυνατόν να γίνει αποδεκτό, όταν η αδυναμία τήρησης της προθεσμίας οφείλεται σε ειδικές περιστάσεις.

3. Σε άλλες περιπτώσεις εκπρόθεσμης υποβολής, οι τελωνειακές αρχές της χώρας εισαγωγής έχουν την ευχέρεια να αποδέχονται το πιστοποιητικό κυκλοφορίας A.TR., εφόσον τα προϊόντα έχουν προσκομιστεί πριν από τη λήξη της ως άνω προθεσμίας.»

5. Στο άρθρο 11, οι υφιστάμενες παράγραφοι αριθμούνται ως παράγραφοι 1 και 4. Στην παράγραφο 4, οι λέξεις «θέση 12» αντικαθίστανται από τις λέξεις «θέση 8». Παρεμβάλλονται οι ακόλουθες παράγραφοι:

«2. Η ανακάλυψη ελαφρών ανακολουθιών μεταξύ των καταχωρήσεων του πιστοποιητικού κυκλοφορίας A.TR. και εκείνων του εγγράφου που υποβλήθηκε στις τελωνειακές αρχές για τη διεκπεραίωση των διατυπώσεων κατά την εισαγωγή των εμπορευμάτων δεν καθιστά αυτομάτως άκυρο και μη γενόμενο το πιστοποιητικό, εφόσον διαπιστώνεται δεόντως ότι το πιστοποιητικό αντιστοιχεί πράγματι στα προσκομισθέντα εμπορεύματα.

3. Προφανή τυπικά σφάλματα, όπως είναι τα δακτυλογραφικά, επί του πιστοποιητικού κυκλοφορίας Α.ΤR. δεν επιφέρουν την απόρριψη αυτού του πιστοποιητικού, εφόσον αυτά τα σφάλματα δεν είναι τέτοια, ώστε να προκαλούν αμφιβολίες όσον αφορά την ορθότητα των καταχωρήσεων που φέρει το εν λόγω πιστοποιητικό.»

6. Στο άρθρο 13 παράγραφος 2 δεύτερο εδάφιο και στην παράγραφο 3, οι λέξεις «θέση 12» αντικαθίστανται από τις λέξεις «θέση 8».

7. Το άρθρο 15 αντικαθίσταται από το ακόλουθο κείμενο:

«Άρθρο 15

Διοικητική συνεργασία

1. Οι τελωνειακές αρχές των κρατών μελών της Κοινότητας και της Τουρκίας παρέχουν αμοιβαία, μέσω της Επιτροπής των Ευρωπαϊκών Κοινοτήτων, αφενός δείγματα αποτυπωμάτων των σφραγίδων που χρησιμοποιούν τα τελωνεία τους για την έκδοση πιστοποιητικών κυκλοφορίας Α.ΤR. και αφετέρου τις διευθύνσεις των τελωνειακών αρχών που είναι υπεύθυνες για την επαλήθευση αυτών των πιστοποιητικών.

2. Προκειμένου να διασφαλίζεται η ορθή εφαρμογή της παρούσας απόφασης, η Κοινότητα και η Τουρκία παρέχουν αμοιβαία συνδρομή μέσω των αρμόδιων τελωνειακών διοικήσεων κατά τον έλεγχο της γνησιότητας των πιστοποιητικών κυκλοφορίας Α.ΤR. και της ακρίβειας των στοιχείων που αναγράφονται σε αυτά.»

8. Μετά το άρθρο 16 παρεμβάλλονται οι ακόλουθες διατάξεις:

«Άρθρο 16αΕκ των υστέρων έκδοση πιστοποιητικών κυκλοφορίας Α.ΤR.

1. Παρά τις διατάξεις του άρθρου 8 παράγραφος 1, πιστοποιητικό κυκλοφορίας Α.ΤR. είναι δυνατόν να εκδοθεί κατ' εξαίρεση ακόμη και μετά την εξαγωγή των προϊόντων τα οποία αφορά, όταν:

α) δεν εκδόθηκε κατά την εξαγωγή, λόγω σφαλμάτων, ακουσίων παραλείψεων ή ειδικών περιστάσεων ή

β) παρέχονται ικανοποιητικές αποδείξεις στις τελωνειακές αρχές ότι όντως εκδόθηκε πιστοποιητικό κυκλοφορίας Α.ΤR., αλλά αυτό δεν έγινε αποδεκτό κατά την εισαγωγή για τεχνικούς λόγους.

2. Για την εφαρμογή της παραγράφου 1, ο εξαγωγέας οφείλει να αναφέρει στην αίτησή του τον τόπο και την ημερομηνία εξαγωγής των προϊόντων, τα οποία αφορά το πιστοποιητικό κυκλοφορίας Α.ΤR., και να δηλώνει τους λόγους αυτής της αίτησης.

3. Οι τελωνειακές αρχές δύνανται να εκδώσουν εκ των υστέρων πιστοποιητικό κυκλοφορίας Α.ΤR., μόνον αφού επαληθεύσουν ότι τα στοιχεία που παρατίθενται στην αίτηση του εξαγωγέα συμφωνούν με αυτά που περιέχει ο αντίστοιχος φάκελος.

4. Τα εκ των υστέρων εκδοθέντα πιστοποιητικά κυκλοφορίας Α.ΤR. πρέπει να αναγράφουν στη θέση 8 μια από τις ακόλουθες ενδείξεις:

- "EXPEDIDO A POSTERIORI"

- "UDSTEDT EFTERFΨLGENDE"

- "NACHTRΔGLICH AUSGESTELLT"

- "ΕΚΔΟΘΕΝ ΕΚ ΤΩΝ ΥΣΤΕΡΩΝ"

- "ISSUED RETROSPECTIVELY"

- "DΙLIVRΙ A POSTERIORI"

- "RILASCIATO A POSTERIORI"

- "AFGEGEVEN A POSTERIORI"

- "EMITIDO A POSTERIORI"

- "ANNETTU JΔLKIKΔTEEN"

- "UTFΔRDAT I EFTERHAND"

- "SONRADAN VERILMISTIR"».

9. Η τελευταία φράση του άρθρου 25 παράγραφος 2 αντικαθίσταται από το ακόλουθο κείμενο:

«Σε περίπτωση που δεν εξοφληθεί πλήρως, επιστρέφονται στον διασαφιστή, ενώ στη διασάφηση για θέση σε ελεύθερη κυκλοφορία τίθεται η δέουσα σημείωση.»

10. Το παράρτημα Ι αντικαθίσταται από το παράρτημα της παρούσας απόφασης. Εντούτοις, τα έντυπα που παρατίθενται στην απόφαση αριθ. 1/96, τα οποία χρησιμοποιούντο πριν από την ημερομηνία έναρξης ισχύος της παρούσας απόφασης, είναι δυνατόν να εξακολουθήσουν να χρησιμοποιούνται μέχρι την εξάντληση των σχετικών αποθεμάτων.

Άρθρο 2

Η παρούσα απόφαση αρχίζει να ισχύει την 1η Σεπτεμβρίου 1997.

Άγκυρα, 30 Μαΐου 1997.

Για την επιτροπή τελωνειακής συνεργασίας

Ο πρόεδρος

A. OYARZΑBAL

(1) ΕΕ L 35 της 13. 2. 1996, σ. 1.

(2) ΕΕ L 200 της 9. 8. 1996, σ. 14.

ΠΑΡΑΡΤΗΜΑ

>ΑΝΑΦΟΡΑ ΣΕ ΦΗΛΜ>